b'\n_START_ARTICLE_\nJamska Ivanka (spevoigra)\n_START_PARAGRAPH_\nJamska Ivanka je prva slovenska spevoigra (v treh dejanjih), za katero je glasbo in libreto leta 1850 napisal skladatelj Miroslav Vilhar._NEWLINE_To je bilo prvo ve\xc4\x8dje izvirno slovensko glasbeno-gledali\xc5\xa1kego delo po Zupanovemu Belinu oziroma po skoraj sedemdesetletnem zati\xc5\xa1ju. Dogajanje je postavljeno v \xc4\x8das kri\xc5\xbearskih vojn v okolico Predjame, zbor ima opaznej\xc5\xa1o te\xc5\xbeo in v zgodbi sami je \xc4\x8dutiti avtorjeva domoljubna \xc4\x8dustva, \xc5\xa1e posebno v prizoru\xc2\xa0\xc2\xbbPozdrav domovini\xc2\xab. Ker je delo spevoigra, se izmenjujejo govorjeni in peti prizori. Glasba je enostavna in harmonija preprosta, a je \xc4\x8dutiti arioznost italjanske opere. Vilhar je predvidel le klavirsko spremljavo, s tem da gornje note najve\xc4\x8dkrat igrajo melodijo glasu. Spevoigro so nato ve\xc4\x8dkrat uprizorili. Pomembna je postavitev v ljubljanski \xc4\x8ditalnici 30. marca 1871, kjer je Jurij \xc5\xa0antel instrumentiral in izbolj\xc5\xa1al glasbo ter napisal uverturo, leta 1885 je v vlogi Ivanke nastopila \xc5\xbee uveljavljena sopranistka, Gerbi\xc4\x8deva soproga Milka Gerbi\xc4\x8d, zadnjo uprizoritev pa je pripravil Radio Slovenija novembra 1997 v Kulturnem domu \xc5\xa0panski borci v Mostah v okviru starej\xc5\xa1ih gledali\xc5\xa1kih del. Za to prilo\xc5\xbenost je delo ponovno instrumentiral Jani Golob, nastopili pa so uveljavljeni doma\xc4\x8di gledali\xc5\xa1ki igralci.'